‘Hond van Helen Zille’, toe brand sy huisŉ Aktivis van die DA-jeug het talle van sy besittings verloor nadat sy huis in Gugulethu, Kaapstad aan die brand gesteek is in ŉ beweerde polities gemotiveerde aanval. The Sunday Independent berig dat Luzuko Mngqibisa Saterdagoggend wakker geword het en rook geruik het. “Die eerste ding wat ek gesien het, was dat my klere, wat in ŉ sak naby die venster gehou is, aan die brand was. Ek het probeer gryp wat ek kon maar het my vingerpunte gebrand.” Volgens die berig het Mngqibisa langsaan na sy ouers toe gehardloop en nadat hy seker gemaak het hulle was ongedeerd, het hy sy bure se hulp ontbied en het hulle die brand geblus. Mngqibisa het aan die koerant gesê daar is ŉ gebreekte bottel en ŉ stuk lap in die huis gevind wat glo gebruik is om die brand te stig. Hy sê daar is ook ŉ paar swart handskoene en ŉ handgeskrewe nota gevind. “Die nota het gesê: ‘Ons gaan jou doodmaak, jou hond van Helen Zille’ en ‘los ons mense uit’ met verwysing na my pogings om meer lede vir die DA te werf,” het Mngqibisa gesê. “Hulle dink ek is ŉ verraaier aangesien ek swart is en die DA en die party se leier ondersteun.” Lt. kol. André Traut, woordvoerder van die polisie, het aan The Sunday Independent bevestig dat hulle ŉ saak van brandstigting ondersoek.